Prasa-werkers keer terug werk toe ná 5 jaarArgieffoto ŉ Groep van 700 werkers wat vyf jaar gelede na afloop van ŉ beskermde staking deur die Passasierspooragentskap van Suid-Afrika (Prasa) afgedank is, het Maandag hul bankbesonderhede geverifieer voordat hulle sal terugkeer werk toe. Dit kom nadat die konstitusionele hof ŉ appèlaansoek deur Prasa ter syde gestel het. Prasa het appèl aangeteken teen ŉ uitspraak deur die Arbeidsappèlhof verlede jaar waarin hy beslis het dat die werkers weer aangestel moet word. Prasa het by die konstitusionele hof appèl aangeteken en aangevoer hy kan nie terugbetalings vanaf 1 Februarie 2013 aan al die werkers betaal soos die hof beveel het nie. Die werkers, wat deel is van die National Transport Movement (NTM), is afgedank nadat Prasa hulle daarvan beskuldig het dat hulle treine ter waarde van R42 miljoen gebrand het gedurende die staking. Nkosinathi Sithole, ŉ woordvoerder vir die afgedankte werkers, het gesê die spooragentskap verifieer nou al die werkers se inligting om seker te maak dat alles op datum is. Sithole het gesê die Prasa-werkers sal na verwagting tussen Maart en April terugkeer werk toe. “Prasa het gesê teen die einde van Maart behoort alles uitgesorteer te wees en werkers sal terug by die werk wees.” Die spooragentskap het in 2013 kennisgewings aan werkers gestuur waarin hulle gevra is om redes te verskaf hoekom hulle nie afgedank moet word in verband met voorvalle by die stasies en depots in Januarie 2013 nie. Prasa het gesê hy was nie tevrede met die verduidelikings wat die NTM aan hulle verskaf het nie en die werkers is afgedank.